**Îmbracă-te în alge, decoltat**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Dac-aș putea să mă arunc în mare,

Acolo unde stă Poseidon,

Le-aș cere împrumut trei aripioare

Căluților, iar de la Cupidon

O tolbă cu săgețile vrăjite

Și m-aș opri în Corfu pe-nserat,

Sirenele să fie adormite,

Iar tu-mbrăcată-n alge, decoltat.

Să pot pătrunde c-o săgeată vie

În așternutul unui vers spumos

Și să rămân înfipt în poezie,

Să dorm în părul negru abanos.

- Dac-ai veni te-aş aştepta pe plaja

Unde doar luna-mi ţine de urât

Şi-aş croşeta din spuma mării vraja

Ce te-ar aduce-aici, aş da oricât

Să te găsesc pe ţărmurile albe.

Acolo numai îngerii-ndrăznesc

Să înnopteze, când în larg, talazuri

Se ’nalță pân’ la ceruri şi unesc

Două extreme sub cupola lumii,

Privirea ta alunecă păgân

În decolteul amplu. Geana lunii

Se-nchide pudic când mi-atingi un sân.

Ioan Grigoraș Liliana Trif